വാലി ഓഫ് ദ ടോംബ്

തെക്കേ അറ്റ്ലാന്റിക് സമുദ്രത്തിൽ സ്ഥിതിചെയ്യുന്ന ബ്രിട്ടീഷ് വിദേശ പ്രദേശമായ സെന്റ് ഹെലേനയിൽ, 1821 മെയ് 5 ന് പ്രവാസകാലത്ത് മരണമടഞ്ഞ ഫ്രഞ്ച് ചക്രവർത്തിയായിരുന്ന നെപ്പോളിയൻ ബോണപ്പാർട്ടിനെ ആദ്യം സംസ്കരിച്ച സ്ഥലമാണ് വാലി ഓഫ് ദ ടോംബ് (French: Vallée du Tombeau) നെപ്പോളിയൻ പതിവായി നടക്കാറുണ്ടായിരുന്ന സെയിൻ വാലി എന്നറിയപ്പെട്ടിരുന്ന ആ താഴ്വരയെ അദ്ദേഹം ജെറേനിയങ്ങളുടെ താഴ്‌വര എന്ന് വിളിച്ചിരുന്നു. സെന്റ് ഹെലെനയിൽ സംസ്കരിക്കപ്പെടുമെന്ന് നെപ്പോളിയൻ ഒരിക്കൽപ്പോലും പ്രതീക്ഷിച്ചിരുന്നില്ല, എന്നാൽ അങ്ങനെ സംഭവിക്കുകയാണെങ്കിൽ, "ഹട്ട്സ് ഗേറ്റിൽ നിന്നെ കാണാൻ പോകുന്ന വഴിയിൽ, അവർ എല്ലാ ദിവസവും എനിക്ക് വെള്ളം കൊണ്ടുവരാൻ പോകുന്ന ജലധാരയുടെ അടുത്തായി, ഞാൻ വിശ്രമിക്കാറുണ്ടായിരുന്ന വില്ലോ മരങ്ങളുടെ തണലിൽ എന്നെ അടക്കം ചെയ്യുമോ" എന്നത് 1815-ൽ സെന്റ് ഹെലീന ദ്വീപിലേക്ക് അദ്ദേഹത്തോടൊപ്പം പോയ ഒരു ജനറലായ ഹെൻറി ഗാറ്റിയൻ ബെർട്രാൻഡിനോടുള്ള അദ്ദേഹത്തിൻ്റെ ഒരു അഭ്യർത്ഥനയായിരുന്നു. 1821 മെയ് 5 ന് മരണമടഞ്ഞ അദ്ദേഹം 1821 മെയ് 9 ന് ഒരു ജനറലെന്ന നിലയിൽ പൂർണ്ണ സൈനിക ബഹുമതികളോടെയാണ് സംസ്കരിക്കപ്പെട്ടത്. 3,000 പേരടങ്ങുന്ന ബ്രിട്ടീഷ് കാവൽസേന മുഴുവൻ ആയുധങ്ങൾ തിരിച്ചുപിടിച്ചുകൊണ്ട് കോർട്ടേജിന്റെ വഴിയിൽ അണിനിരന്നിരുന്നു. ഫ്രഞ്ച് ജനറൽ ട്രിസ്റ്റാൻ ഡി മന്ഥോലോൺ ശവകുടീരത്തിൽ "നെപ്പോളിയൻ" എന്നും അദ്ദേഹത്തിന്റെ ജനന-മരണ തീയതികൾ ആലേഖനം ചെയ്യണമെന്നും അഭ്യർത്ഥിച്ചെങ്കിലും ഗവർണർ സർ ഹഡ്സൺ ലോവ് ഈ അഭ്യർത്ഥന നിരാകരിക്കുകയും "ബോണപ്പാർട്ട്" എന്നു മാത്രം ചേർക്കണമെന്ന് ശഠിക്കുകയും ചെയ്തു. ഈ പ്രതിസന്ധിയുടെ ഫലമായി, ശവകുടീരത്തിന്റെ മുകളിലുള്ള സ്ലാബ് ലിഖിതങ്ങളൊന്നുമില്ലാതെ ശൂന്യമായി കിടന്നു. നെപ്പോളിയന്റെ ഭൗതികാവശിഷ്ടങ്ങൾ ഫ്രാൻസിലേക്ക് തിരിച്ചയക്കണമെന്ന ലൂയിസ് ഫിലിപ്പ് ഒന്നാമൻ സർക്കാരിന്റെ അഭ്യർത്ഥന മാനിക്കപ്പെടുകുയും 1840 ഒക്ടോബർ 15 ന് പുറത്തെടുത്ത അദ്ദേഹത്തിന്റെ മൃതദേഹം പിന്നീട് ഫ്രാൻസിൽ എത്തിച്ച് പാരീസിലെ ഇൻവാലിഡസിൽ, റിടൂർ ഡെസ് സെൻഡ്രസ് എന്നറിയപ്പെടുന്ന ഒരു ചടങ്ങിൽവച്ച് പുനഃസംസ്കരിക്കുകയും ചെയ്തു. 1854-ൽ നെപ്പോളിയൻ മൂന്നാമന്റെ കീഴിലുള്ള ഫ്രഞ്ച് സർക്കാർ നെപ്പോളിയൻ ഓർമ്മയുണർത്തുന്ന വാലി ഓഫ് ടോംബ്, ലോംഗ്വുഡ് ഹൌസ് എന്നിവ വിലയ്ക്കു വാങ്ങാൻ ബ്രീട്ടീഷ് സർക്കാരുമായി ചർച്ച നടത്തി. 1858ൽ ഫ്രഞ്ച് സർക്കാർ വിലയ്ക്കു വാങ്ങിയ ഇത് നിലവിൽ ഒരു ഫ്രഞ്ച് പ്രതിനിധിയുടെ ഭരണത്തിലും ഫ്രഞ്ച് വിദേശകാര്യ മന്ത്രാലയത്തിന്റെ അധികാര പരിധിയിലുമാണുള്ളത്. ഗാലറി അവലംബങ്ങൾ